32006R0035
L 007/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 35/2006 НА КОМИСИЯТА
от 11 януари 2006 година
за изменение на приложения I, V и VII към Регламент (ЕИО) № 3030/93 на Съвета относно общитe правила за вноса на определени текстилни продукти от трети страни
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 3030/93 на Съвета от 12 октомври 1993 г. относно общитe правила за вноса на определени текстилни продукти от трети страни (1), и по-специално член 19 от него,
като има предвид, че:
(1)
За прилагането на Меморандума за разбирателство между Европейската комисия и нейния китайски партньор е необходимо да се въведат отново първоначалните разпоредби съгласно приложение I, свързани с описанието на продуктите.
(2)
С Решение 2005/948/ЕО (2) Съветът е одобрил подписването и временното прилагане на двустранно споразумение между Европейската общност и Република Беларус относно търговията с текстилни продукти.
(3)
Регламент (ЕИО) № 3030/93 следва да бъде съответно изменен.
(4)
Мерките, предвидени в настоящия регламент, са в съответствие със становището на Комитета по текстил, създаден с член 17 от Регламент (ЕИО) № 3030/93,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 3030/93 се изменя, както следва:
1.
В приложение I параграф 2 се заменя със следното:
„2.
Когато съставният материал на продуктите от категории от 1 до 114 с произход от Виетнам и Китай не е изрично упоменат, то тези продукти се считат за направени изключително от вълна или от фина животинска козина, от памук или синтетични влакна.“
2.
Приложение V се заменя с текста в приложение I към настоящия регламент.
3.
В приложение VII таблицата се заменя с таблицата в приложение II към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Прилага се от 1 януари 2006 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 януари 2006 година.